# Benjamin Guggenheim

### Wikipedia

Benjamin Guggenheim (26. lokakuuta 1865 – 15. huhtikuuta 1912) oli amerikkalainen kaivosmagnaatti, ja oli yksi aikansa rikkaimpia ihmisiä. Loppuelämänsä aikana hän asui vakituisesti Pariisiissa Ranskassa. Guggenheim matkusti rakastajattarensa Madame Leontine Pauline Aubertin kanssa Titanicin ensimmäisessä luokassa.

## [muokkaa] Biografia

Meyer Guggenheimin (1828–1905) poika Benjamin Guggenheim syntyi Philadelphiassa Pennsylvanian osavaltiossa kaksitoistahenkiseen suurperheeseen.

Vuonna 1894 Guggenheim meni naimisiin Floretta Seligmanin, lupaavan newyorkilaispankkiirin tyttären, kanssa. Heille syntyi kolme tytärtä, Benita, Peggy ja Hazel.

Kun Meyer Guggenheim menehtyi 1905, sai Benjamin Guggenheim perintönä suuren rahasumman. Muutamien huonojen sijoitusten jälkeen hänen omaisuutensa väheni, ja hän etääntyi vaimostaan joutuessaan liiketoimien vuoksi viettämään runsaasti aikaa poissa pariskunnan New Yorkissa sijaitsevasta kodista. Hänellä oli asunto Pariisissa Ranskassa, josta hän oli palaamassa takaisin Yhdysvaltoihin RMS Titanicilla yhdessä rakastajattarensa, ranskalaisen laulajan Madame Léontine Pauline Aubertin (1887–1964) kanssa. Guggenheimin hytti oli B82, ja hänen lippunsa maksoi (lähteestä riippuen) joko £74 4s tai £56 18s 7d.

Kun loistoristeilijä törmäsi jäävuoreen ja alkoi upota, Guggenheimin korviin kantautui uutinen, että pelastusveneissä oli paikkoja vain puolelle laivallaolijoista. Hyttipalvelija Henry Samuel Etches auttoi pelastusliivin herra Guggenheimin ylle, ja välittämättä Guggenheimin protestoinnista onnistui pukemaan kaivosmagnaatille pelastusliivit, joiden ylle hän sovitti vielä paksun villapaidan ja lähetti hänet ylös venekannelle.

Guggenheim tiesi kuolevansa, sillä vain naiset ja lapset päästettiin veneisiin. Varmistettuaan että Madame Aubert ja tämän palvelijatar neiti Emma Sägesser olivat turvassa pelastusveneessä, Guggenheim ja hänen miespalvelijansa Victor Giglio palauttivat pelastusliivit stuertille, palasivat takaisin hyttiinsä ja vaihtoivat ylleen parhaat vaatteensa.

Titanicin vajotessa syvempään Guggenheimin kerrotaan sanoneen "We've dressed in our best, and are prepared to go down like gentlemen" (Olemme pukeutuneet parhaimpiimme upotaksemme kuin herrasmiehet). Myöhemmin hän pyysi stuerttia kertomaan vaimolleen, että oli tehnyt parhaansa murhenäytelmän keskellä.

Parhaimpiinsa pukeutuneena, noin kello kaksi aamuyöllä 15. huhtikuuta 1912, Guggenheim ja hänen palvelijansa nähtiin istumassa kansituoleilla nautiskellen brandyä ja poltellen sikareja Titanicin upotessa yhä kiihtyvällä vauhdilla.

Benjamin Guggenheim oli yksi Titanicin haaksirikon yli 1 500 kuolonuhrista. Hänen ruumistaan ei koskaan löydetty.

Haettu osoitteesta http://fi.wikipedia.org../../../b/e/n/Benjamin_Guggenheim_5e2d.html

Luokat: Titanicin matkustajat ja miehistö | Miljardöörit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Français